Franza ħadet f'idejha l-presidenza b'rotazzjoni tal-Kunsill tal-UE fl-1 ta' Jannar. Tgħallem aktar dwar l-aspettattivi tal-Membri tal-PE Franċiżi għas-sitt xhur li ġejjin. Il-Presidenza l-ġdida qalet li se taħdem għal Ewropa aktar qawwija u sovrana. Hija se tistinka wkoll biex tikkonvinċi lill-Ewropej li rispons komuni huwa l-aħjar mod kif jiġu indirizzati l-isfidi li qed niffaċċjaw. Uħud mill-prijoritajiet imħabbra mill-Presidenza huma: It-tranżizzjoni Ekoloġika Ir-regolament Ekonomiku u l-obbligu ta' rendikont tal-pjattaformi diġitali Ewropa soċjali Tgħallem aktar dwar il-prijoritajiet tal-Presidenza Franċiża tal-Kunsill tal-UE. Staqsejna lill-Membri tal-PE Franċiżi x'qed jistennew mill-Presidenza. Dawn huma t-tweġibiet tagħhom! François-Xavier Bellamy (PPE) qal li b'kunsiderazzjoni tal-elezzjonijiet presidenzjali fi Franza fir-rebbiegħa, kien ikun meħtieġ li l-gvern jitlob l-presidenza Franċiża tiġi posposta. "Fi kwalunkwe każ, il-presidenza Franċiża m'għandhiex tkun eżerċizzju ta' komunikazzjoni, iżda waħda li twettaq żewġ jew tliet prijoritajiet definiti b'mod ċar bil-għan li jinkiseb objettiv uniku: it-tnaqqis tal-vulnerabbiltajiet tagħna," huwa qal. Fil-fehma tiegħu, il-Presidenza għandha tiffoka fuq tliet pjanijiet konkreti: "il-provvista tal-enerġija tagħna, il-Mekkaniżmu ta' Aġġustament tal-Karbonju fil-Fruntieri u r-riforma tal-politika Ewropea dwar il-migrazzjoni." Il-Presidenza Franċiża għandha tkun xprunata fil-ħidma tagħha mill-ħtieġa għal ġustizzja soċjali u klimatika, qalet Sylvie Guillaume li tkellmet għall-Grupp tas-Soċjalisti u d-Demokratiċi. B'mod aktar speċifiku, hija tistenna li Franza tmexxi 'l quddiem il-pakkett leġiżlattiv ta' azzjoni klimatika "Lesti għall-mira ta' 55 %" fil-Kunsill u li jintlaħaq ftehim interistituzzjonali dwar id-direttiva Ewropea dwar il-paga minima. Rigward il-Konferenza dwar il-Futur tal-Ewropa, li hija prijorità oħra tal-Presidenza Franċiża, Sylvie Guillaume tixtieq li "l-konklużjonijiet tagħha jingħataw sustanza reali, "mingħajr filtru" u anke jekk dan ifisser li t-trattati jkollhom jiġu modifikati." Għal Marie-Pierre Vedrenne (Renew), waħda mill-ewwel prijoritajiet tal-Presidenza Franċiża tal-Kunsill tal-UE se tkun li jiġi żgurat irkupru innovattiv, soċjalment ġust u ekonomikament responsabbli. Il-Membru tal-PE Vedrenne temmen ukoll li din il-Presidenza għandha tkun opportunità biex naħdmu għal Ewropa magħquda mingħajr kompress fuq il-valuri. Hija żiedet tgħid, "Irridu nsaħħu Ewropa li tipproteġi, li tiddefendi l-viżjoni tagħha tad-dinja u li ssaħħaħ is-sentiment ta' appartenenza,". F'isem il-Ħodor/AĦE , David Cormand u Michèle Rivasi insistew li "għandna d-dmir li nġibu lill-Unjoni Ewropea lura fit-triq it-tajba fir-rigward tal-istat tad-dritt sabiex niddefendu u nipproteġu d-drittijiet fundamentali ta' kulħadd." Huma qalu wkoll li l-kriżi klimatika u l-protezzjoni tal-ambjent għandhom ikunu prijoritajiet għall-Unjoni Ewropea u għall-Presidenza Franċiża. Huma kkonkludew li "fid-dawl tal-kriżijiet ekoloġiċi, soċjali u demokratiċi, Franza ser ikollha terġa' ssaħħaħ l-ambizzjonijiet tal-Ewropa u ssib soluzzjonijiet biex jintemmu l-imblokki li ta' spiss jipparalizzaw lill-UE." Jordan Bardella (ID) jistenna li l-Presidenza tirriforma ix-Schengen billi tirriżerva l-moviment liberu għaċ-ċittadini Ewropej biss. Għalih, l-attakki terroristiċi mwettqa minn terroristi Iżlamiċi li kienu kapaċi jidħlu fl-UE u jaqsmu l-fruntieri ġewwa x-Schengen juru kemm din is-sistema ta' moviment liberu hija dgħajfa. Il-Presidenza Franċiża "għandha tkun l-okkażjoni biex finalment jitwettqu r-riformi kuraġġużi li l-Franċiżi u l-popli kollha tal-Ewropa qed jistennew", qal il-Membru tal-PE Bardella. Skont Manon Aubry (Ix-Xellug), "il-Presidenza Franċiża għandha tiffoka kompletament fuq iż-żewġ prijoritajiet l-aktar urġenti ta' żmienna: il-kriżi klimatika u ż-żieda fl-inugwaljanzi." Hija qalet li Franza għandha "tagħti spinta u tiddefendi Patt Ekoloġiku aktar ambizzjuż, tiġġieled għal paga minima Ewropea reali u tinsisti għat-trasformazzjoni totali tal-qafas ta' governanza ekonomika attwali billi ttemm kull kompetizzjoni u awsterità." Il-Membru tal-PE Aubry żiedet li r-responsabbiltà korporattiva hija suġġett importanti li dwaru għandu jsir progress matul il-presidenza. Franza tieħu f'idejha l-presidenza b'rotazzjoni tal-Kunsill mis-Slovenja u qed iżżommha għall-13-il darba. Mill-1 ta' Lulju 2022 se jkun jmiss liċ-Ċekja. Għal aktar informazzjoni: Is-sit web tal-Presidenza Franċiża Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF